  Майя Бывальцева Сарапулысь урамъёсты тупатъян понна Удмуртиысь кивалтэт вуоно арын «Кышкыттэмлыко но ӟечлыко сюресъёс» ӵектос улсын карлы 100 миллион манет висъяны чакла. Со сярысь ивортӥз федерал ӵектослэн улосвылысь ивортодэтъя менеждерез. 16-тӥ гудырикошконэ Сарапуллэн тӧроез Александр Ессен, жилищно-коммунальной возёсъя управлениысь ӧнерчиос, Огъяросси калык фронтлэн но «Автомобильная Удмуртия» мер огазеяськонлэн ёзчиосыз карысь урамъёсты эскеризы но тупатъямез кулэ карись сюресъёсты пусйизы. Эскерон понна лыдметын карлэн вань ёросъёсысьтыз 30 сюресъёс вал. Сарапулын улӥсьёс со пӧлысь тужгес сюлэмшугъяськытӥсьёссэ быръёзы, ӵапак соосты «Кышкыттэмлыко но ӟечлыко сюресъёс» ӵектосъя тупатъялозы. «Программаез быдэсъяны дасяськон улсын ми карын улӥсьёслэсь дэмланъёссэс но куронъёссэс лыдэ басьтӥськомы, озьы ик ӧнерчиослэсь, кун автоинспекцилэсь ӵектонъёссэс», - пусйиз Александр Ессен. Тодэ вайытом, вуоно арын Можга но «Кышкыттэмлыко но ӟечлыко сюресъёс» ӵектосэз быдэсъян борды итӥськоз. Карысь сюресъёсты тупатъяны 50 миллион манет висъялозы. Та дыре карлэн администрациезлэн нимлыко сайтаз тупатъяно урамъёс пумысен кура сётон мынэ. 2018-тӥ арын «Кышкыттэмлыко но ӟечлыко сюресъёс» ӵектос улсын Удмуртиын 63 объектъёсты тупатъяны чакламын, оглом 114 иськем луэ. Со пӧлын Ижкарысь урамъёслэн 43 люкетэз, Камбаркаын – 8, озьы ик 12 улосвыл трассаос. Ӵектослы 1 миллиард 460 миллион манет висъямын. Тегъёс: Авто Сарапул Удмуртия сюресъёс тупатъянужъёс  